Temeljem Programa rada za 2022. godinu, Turistička zajednica grada Šibenika objavljuje

**JAVNI POZIV**

**Za kandidiranje manifestacija za dodjelu potpora iz programa**

**„Potpore za turističke manifestacije“ u 2022. godini**

**I. Predmet Javnog poziva**

Predmet Javnog poziva je dodjela bespovratnih novčanih sredstava Turističke zajednice grada Šibenika (dalje u tekstu: TZGŠ) za manifestacije od lokalnog, regionalnog, nacionalnog i/ili međunarodnog značaja, kao glavnog motiva dolaska turista u destinaciju, a koje doprinose slijedećim ciljevima:

* razvoju turizma, te kulturne i povijesne baštine,
* podizanju kvalitete i količine turističke ponude,
* razvoju kongresnog, kulturnog, sportskog i ostalih selektivnih oblika turizma,
* razvoju sadržaja koji omogućuju poboljšanje kvalitete i produženje turističke sezone,
* promocija grada Šibenika u zemlji i inozemstvu,
* stvaranju prepoznatljivog imidža turizma grada Šibenika.

Sredstva potpore odobrit će se za organizaciju i realizaciju:

1. Kulturnih manifestacija,
2. Zabavnih manifestacija,
3. Sportskih manifestacija,
4. Eno-gastronomskih manifestacija

**Proračunska sredstva po ovom javnom pozivu iznose 500.000,00**

**II. Namjena sredstava**

Bespovratna sredstva potpore mogu se dodijeliti i koristiti isključivo za manifestacije koje se održavaju u 2022. godini. Sredstva su namijenjena za sufinanciranje troškova nabave roba i usluga za neposrednu realizaciju manifestacija i to:

* sufinanciranje održavanja manifestacije (troškovi glazbenika, troškovi tehnike, troškovi promocije manifestacije, troškovi učesnika u manifestaciji, ostali troškovi),
* izrada promotivnih brošura i promocija manifestacije na internetu,
* nabava radnog/potrošnog materijala vezanog za organizaciju manifestacije,
* najam prostora za održavanje manifestacije,
* troškovi smještaja, te putni troškovi izvođača i vanjskih suradnika, temeljem ugovora,
* druge potrebe u svrhu održavanja manifestacije.

Bespovratna sredstva potpore **ne mogu** se dodijeliti i koristiti za:

* kupnju nekretnina (objekata i zemljišta), te prijevoznih sredstava,
* troškove redovnog poslovanja organizatora manifestacije (plaće i ostala primanja zaposlenih, troškove prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
* izradu studija, elaborata, projektne i druge dokumentacije,
* manifestacije koje se isključivo odnose na jednokratno održavanje kao konferencije, okrugli stolovi, seminari, proslave obljetnica, izleti i hodočašća.
* sve druge troškove koji nisu vezani za realizaciju kandidirane manifestacije.

**III. Korisnici sredstava**

Za sredstva potpore mogu se kandidirati pravne i fizičke osobe (dalje u tekstu: Organizator) i to:

* Trgovačka društva
* Obrti
* Sportski klubovi
* Kulturne i druge javne ustanove
* Udruge
* Umjetničke organizacije

Za potporu za pojedinu manifestaciju se može kandidirati samo Organizator manifestacije, koji u cijelosti organizira manifestaciju za koju traži potporu.

**Za potpore se ne mogu kandidirati Organizatori koji su dužnici plaćanja boravišne pristojbe i/ili turističke članarine, te Organizatori, koji nisu uspjeli ishoditi potvrdu nadležne Porezne uprave o nepostojanju duga Organizatora prema državi .**

**Svaki organizator ima pravo na ovaj poziv poslati najviše (2) prijave za sufinanciranje određene manifestacije.**

**IV. Prihvatljivost troškova**

TZGŠ može Organizatoru odobriti potporu do maksimalno 30% opravdanih/prihvatljivih troškova manifestacije.

Odluka o ukupnom iznosu novčanih sredstava putem Javnog poziva za sufinanciranje manifestacija ovisi o broju i kvaliteti pristiglih prijava, te raspoloživom budžetu*.*

**V. Kriteriji za odobravanje potpora TZGŠ**

Kriteriji za odobravanje potpora TZGŠ su:

* originalnost, prepoznatljivost i kvaliteta,
* doprinos projekta razvoju turističke ponude grada Šibenika
* karakter manifestacije (sastav izvođača – domaći i/ili inozemni ),
* vrijeme i mjesto održavanja manifestacija (otvoreni javni prostor – trgovi, ulice i dr.),
* tradicija održavanja manifestacije /održivost – dugoročni učinci
* izvori financiranja manifestacija, odnosno njihovo sufinanciranje i od strane drugih subjekata.
* sudjelovanje interesnih subjekata javnog i privatnog sektora u organizaciji i realizaciji manifestacije,
* zastupljenost u domaćim i stranim medijima,

U svim vrstama slikovnog oglašavanja te tiskanja promidžbenih materijala, osim na radiju, organizator događanja je u oglasu u obvezi objaviti logo TZ grada Šibenika. Ukoliko događaj ima svoj profil na društvenim mrežama, potrebno je u tekstu / captionu u svakoj od objava navesti službene **hashtagove TZG Šibenika #visitsibenik i #lovesibenik**.

Ukoliko se vrši kampanja na društvenim mrežama, potrebno je u tekstu oglasa koristiti **hashtagove #visitsibenik i #lovesibenik** . Link za preuzimanje loga sastavni je dio natječajne dokumentacije stranici TZ grada Šibenika.

Korisnik potpore dužan je TZGŠ dostavljati PR materijale manifestacije (foto i video materijale te PR članke) s ciljem promocije na kanalima TZGŠ.

Link za preuzimanje nalazi se pod „Aktualnosti“ na web stranici TZ grada Šibenika.

**VI. Potrebna dokumentacija**

Za kandidiranje manifestacija za dodjelu potpore TZGŠ Organizator mora dostaviti:

1. obrazac zahtjeva „PM-2022“ koji je sastavni dio Javnog poziva (objavljenog na web stranici <https://www.sibenik-tourism.hr/hr/aktualnosti>),
2. dokaz o pravnom statusu Organizatora manifestacije (preslika izvoda iz trgovačkog, obrtnog ili drugog odgovarajućeg registra),
3. potvrdu nadležne Porezne uprave o nepostojanju duga Organizatora prema državi (ovaj dokaz ne smije biti stariji od 30 dana od dana objave ovog natječaja),
4. Program događanja i troškovnik – opisni i kronološki sadržaj s listom izvođača/sudionika
5. Obrazac privole za obradu osobnih podataka koji se koriste pri obradi najtječajne dolumenatcije. Potpisuju ga osobe čiji se podatci upisuju u PM-2022

TZGŠ zadržava pravo od Organizatora manifestacije zatražiti dodatna pojašnjenja zahtjeva, kao i dodatnu dokumentaciju, koju smatra potrebnom za kvalitetno donošenje odluke o dodjeli sredstava potpore.

Kandidature s nepotpunom dokumentacijom i nepotpuno ispunjenim obrascem iz Javnog poziva neće se razmatrati.

Kandidature koje se neće razmatrati:

* kandidature s nepotpunom dokumentacijom iz točke VI.
* kandidature s nepotpuno ispunjenim obrascem
* kandidature pristigle nakon roka.

**VII. Postupak realizacije programa**

O zahtjevima pristiglim na Javni poziv raspravlja Vijeće Turističke zajednice grada Šibenika koje ujedno i donosi Odluku o raspodjeli sredstava iz Programa potpore turističkim manifestacijama u 2022. godini.

S korisnicima se sklapa Ugovor o namjenskom korištenju sredstava, kojim se reguliraju međusobna prava i obveze.

Popis korisnika s odobrenim iznosom i namjenom dodjeljenih sredstava biti će objavljen na internetskim stranicama Turističke zajednice grada Šibenika (<https://www.sibenik-tourism.hr/hr/aktualnosti>) neposredno nakon prve sjednice Turističkog vijeća TZGŠ u 2022. godini.

TZG Šibenika zadržava pravo poništavanja Javnog poziva za dodjelu potpora za turističke manifestacije u 2022. godini kao i isplate odobrenih sredstava potpore temeljem odluke Turističkog vijeća TZG Šibenika. U slučaju nepredviđenih okolnosti TZG Šibenika također zadržava pravo poništavanja Javnog poziva za dodjelu potpora za turističke manifestacije u 2022. godini.

**VIII. Rok i način podnošenja kandidature**

Organizatori manifestacije, kandidaturu s cjelokupnom dokumentacijom podnose Turističkoj zajednici grada Šibenika.

**Kandidature se šalju u zatvorenoj omotnici s naznakama „Javni poziv za potpore manifestacijama – ne otvaraj“.**

**Kandidature se šalju na adresu:**

**Turistička zajednica grada Šibenika**

**Fausta Vrančića 18**

**22 000 Šibenik**

**Rok podnošenja kandidature je 15.02.2022. godine ( u obzir dolaze i kandidature s datumom otpreme pošte od 15.02.2022.)**

**IX. Način isplate potpore**

* TZGŠ će do 30% od ukupno odobrenog iznosa potpore moći doznačiti organizatoru neposredno prije početka projekta dok će ostatak doznačiti nakon realizacije manifestacije i po primitku izvješća o utrošenim sredstvima utvrđene ugovorom
* TZGŠ će odobrena sredstva potpore doznačiti organizatoru na žiro račun nakon realizacije manifestacije i po primitku Izvješća o utrošenim sredstvima uz popratnu dokumentaciju (foto i/ili druga dokumentacija kojom se dokazuje realizacija manifestacije, korištenje loga TZ grada Šibenika u oglasima, korištenje službenih hashtagova TZG Šibenika #visitsibenik i #lovesibenik na društvenim profilima, preslike računa ili ugovora s dobavljačima za isporučene proizvode i/ili obavljene usluge s potvrdama o izvršenom plaćanju istih).
* Rok za dostavu Izvješća o utrošenim sredstvima te ostale vjerodostojne dokumentacije - dokaznica o održanoj manifestaciji/projektu, a za isplatu odobrenih sredstava je 30 dana po održanoj manifestaciji.
* TZGŠ zadržava pravo nadzora svake održane manifestacije s ciljem ocjene kvalitete i uspješnosti programa u odnosu na dostavljene prijave. Ukoliko TZG Šibenika utvrdi nepravilnosti u korištenju potpore, moguće su promjene u isplatama odobrenih sredstava i povrat sredstava u cijelosti temeljem Odluke TZGŠ.

Obrazac s izvješćem o utrošenim sredstvima se nalazi na linku pod „Aktualnosti“ na web stranici TZ grada Šibenika

[Javni poziv za potpore manifestacijama u 2022. godini](https://www.sibenik-tourism.hr/stranice/aktualnosti/94.html)

**Direktor TZ grada Šibenika**

**Dino Karađole**